徐元杰
和金兄
大学融智门，至善在所止。
明德与新民，贯通无异理。
万折水必东，千古吾晦翁。
考亭追杏坛，犹存舞雩风。
昔者学易堂，粤山宽閒野。
此道闻而知，笃信无虚假。
尚有刘静春，至理共乐循。
我登二老门，天方寿斯文。
服膺善恐失，适正杜邪曲。
当时片言下，问道不隔宿。
学易堂已空，谁与鞭凡庸。
静春正耆庞，抠衣尽从容。
襟谊子崇笃，远来顾茕独。
作诗念清新，愧我言腐熟。
四海皆弟兄，尚友惟辅仁。
春草正碧色，话别同敷陈。